Luftbild mit dem Hauptquartier des Kommandierenden Admirals der norwegischen Nordküste in der Olav Tryggvasons gate 5 in Trondheim (1. Mai 1945)
Format: Fotopositiv Dato / Date: Mai 1945 Fotograf / Photographer: Ukjent Sted / Place: Kjøpmannsgata / Olav Tryggvasons gate, Trondheim Wikipedia: Kriegsmarine Wikipedia: Lebensborn Eier / Owner Institution: Trondheim byarkiv, The Municipal Archives of Trondheim Arkivreferanse / Archive reference: A1.S4.P1.BP0030 - Byantikvarens positivsamling. Merknad: Tidlige oversiktsbilder av Trondheim fra maidagene 1945. Bildene er donert til Byantikvaren av politimester Reidar Harkjerr i 1981. På bildet ser vi flere detaljer, bl.a.: - Dronningens gate 3, Nordenfjeldske Kreditbank. I tredje etasje banksjef Bergs leilighet, beslaglagt av tyskerne fra 15.07.1942 og i alle fall ut august 1944. - Olav Tryggvasons gate 1; her hadde firmaet A. Mendelsohn & Sønner 1 arbeidsrom og 1 lagerlokale. Lokalene ble beslaglagt av Forvaltningskontoret ved Reidar Landgraff. Aron Mendelsohn var født 1871 i Russland, tidligere navn Fischer, grunnlegger av A. Mendelsohn & Sønner og Trondhjems Konfektionsfabrik. Det jødiske ekteparet Aron og Thora Mendelsohn omkom i tysk fangenskap og hadde arvinger i New York og Tel Aviv. - Olav Tryggvasons gate 3; Hotel Norge. Frk. Elisabeth Lund leide lokalene som var eid av Samvirkelaget og drev hotellvirksomhet her. Da tyskerne invaderte 9 april 1940 ble alle rom i Hotel Norge beslaglagt av Wehrmacht. Tyskerne brukte hotellet til innkvartering for gjennomreisende offiserer. Tyskerne betalte gjennom hele krigen etter hotellets prisliste pr. 09.04.1940 med 30% reduksjon. - Olav Tryggvasons gate 5; Arbeidernes økonomiske Fellesorganisasjon AØF (Folkets Hus) og Sentrum kino. Beslaglagt av Admiral der norwegischen Nordküste. Vaktmester Ole Ragnvald Olsen ble arrestert av det tyske sikkerhetspoliti høsten 1943 for nedsettende omtale av Adolf Hitler. Fengslet i 7 uker, og ved løslatelsen 09.11.1943 ilagt en bot på kr. 500,- Her stod opprinnelig Grand Hotel fra 1903 inntil Arbeiderpartiet kjøpte bygningene av hotelleier Kristoffer N. Stensrud i 1915. Oppføringen av Folkets Hus tok lang tid - de gamle bygningene ble først revet i 1939, og byggeprosessen startet. Den delvis ferdigstilte bygningen ble rekvirert av Admiral der norwegischen Nordküste (kommandosenteret for den tyske atlanterhavsflåten), som flyttet inn rundt juletider 1941. Kinosalen ble tatt i bruk høsten 1944 og fikk navnet Sentrum kino. Det første bystyremøtet etter andre verdenskrig ble holdt i Folkets Hus' store sal. I 1946 åpnet Sentrum Hotell i 5. og 6. etasje, med restaurant på takterrassen. Folkets Hus Kafé gjenåpnet i 2. etasje samme år. I 1947 flyttet Arbeider-Avisas trykkeri inn i huset, og ble innviet av statsminister Einar Gerhardsen 17. april 1948. - Kjøpmannsgata 36, kontor- og administrasjonslokalene til Trondheimsavdelingen i Lebensborn. Lebensborn var en underavdeling av 'Der Höhere SS- und Polizeiführer beim Reichskommissar für die besetzten norwegischen Gebiete'. Lebensborn hadde mødrehjem på Singsaker i Nedre Allé 16 og kinderheim på Charlottenlund. I løpet av årene 1940 t.o.m. 1946 ble det i Trondheim født 615 barn utenfor ekteskap med norsk far og minst 700 barn utenfor ekteskap med tysk far. De aller fleste av barna med tysk far ble innlemmet i Lebensbornprogrammet. - Kjøpmannsgata 40, Soria Moria A/S, eid av A. Mendelsohn og beslaglagt av Nasjonal Samling. - Kjøpmannsgata 44, Vinmonopolets lokaler. Her ble 3 kontorrom beslaglagt av Organisation Todt 20.09.1944. Kontorlokalene ble benyttet av det tyske firma Kamp & Co. - Krambugata 1, Trondhjemsstuen, eier Magnus Myrland. Trondhjemsstuen var under hele krigen innkvarteringssted for norske murere ansatt i ingeniørfirma T. Langlo. T. Langlo var den norske hovedentreprenøren ved Kriegsmarinewerfts byggeforetagende på Nyhavna. Krambugata 3, Hotel Bristol, til sammen 70 senger, eier Petra Hallesen. Tyskere innkvartert allerede 9 april 1940, men disse forlot hotellet etter en måneds tid. Da tyskerne dro ble det stedlige norske sjømilitæres administrasjon satt ut fra sine lokaler i Forsikringsgården, og de henvendte seg til Hallesen om innkvartering av ca. 100 mann. Innlosjeringen fant sted ved kaptein Bjarnar, løytnant Rygg, forretningsfører Solberg og førstestyrmann på D/S St. Svithun. Etter at norske sjømilitære flyttet derfra etter ca. 25-30 døgn beslagla tyskerne hotellromene under ansvar for driften av eieren. Tredje etasje ble drevet av tyskerne alene. Fortegnelse over faste gjester ved Hotel Bristol: Diesner FP 45564, Lindheim FP 35650C, Maler FP 2156, Rassow FP 2156, Dietsch FP 37455, Strichstroch FP 2156, Ploen FP 37455, Hübner FP 37455. - Søndre gate 14, Forsikringsgården A/S. Her ble kontorlokaler og leiligheter beslaglagt og benyttet av Wehrmacht, Organisation Todt og Reichskommissariat. Kilder Terje Bratberg: Trondheim byleksikon (Oslo 2008) Trondheim kommune: Oppgjørskontorets arkiv Trondheim kommune: Bidragsfogdens arkiv